Saltangará

Saltangará er ein býur í Runavíkar kommunu á eystara armi á Skálafjørðinum. Saltangará, eisini nevndar Heiðarnar, er bygd í 1846. Í býnum er nógv virksemi. Handils- og vinnulívið blómar. Umleið 60 handlar finnast í kommununi, har flest allir liggja í Saltangará. Handilsmiðdepilin í Runavíkar kommunu skipar saman við Visit Runavík, fyri ymiskum tiltøkum og lýsingarátøkum árið runt. Stórur partur av vinnulívinum í Eysturoynni er í Runavíkar kommunu og fleiri av hesum virkjum liggja í Saltangará. Við bátahylin í Saltangará liggur Gamli Handil, sum í dag verður brúktur í sambandi við listaframsýningar og onnur mentanartiltøk. Á sama øki stendur eisini eitt gamalt neyst, og í bátahylinum lá fyrr sluppin Høganes, sum varð brúkt til konsertir og tiltøk av ymiskum slagi.  

Í Saltangará er hvørt ár fleiri tiltøk, eitt nú býarskái, jólasøla, laksatorg, open by night, mentanarvika, eystanstevna, o.a. Til hesi tiltøk koma ofta nógv fólk, og er býurin sum oftast fullur av fólki tá hesi tiltøk eru.  

Saltangará er ikki gomul bygd; til í 1960unum vóru einans einstøk hús spjadd í økinum, ið varð kallað í Heiðunum. Við øktu miðsavningini í seinnu helvt av 20. øld gjørdist Saltangará ein stórbygd, ið varð bygd áføst við Glyvrar innanfyri og Runavík uttanfyri. Saltangará er í dag handilsligi miðdepilin í Runavíkar kommunu. Umframt nógvar vinnufyritøkur hava Posta, Almannastovan, Akstovan, Politii og aðrir almennir stovnar deild í Saltangará. Eisini húsast Tunnilsfelagið og Dátuverndareftirlitið í Saltangará. Brøðrasamkoman hevur samkomuhúsið Berøa í Saltangará.  

Kend fólk úr Saltangará

Kristina Bærendsen, f. 1990, songkvinna 

Tórbjørn Jacobsen, f. 1995, politikari 

Regin Jacobsen, f. 1966, vinnulívsmaður 

Rodmundur Nielsen, f. 1966, vinnulívsmaður og politikari 

Árni Frederiksberg, f. 1992, fótbóltsleikari 

Terje Beinar Vestergaard, f. 1973, politikari og sangari 

Djóni Nolsøe Joensen, f. 1972, politikari 

Kári P. Højgaard, f. 1951, politikari 

Uni leitisstein Hansen, f. 1973, útvarpsvertur 

Beinir Troest, f. 2000, sangari

Keldur

Bólkur:Bygdir í Føroyum
Bólkur:Eysturoy